Nicolae Moga, noul ministru de Interne: ”Cer ca niciun cetăţean, niciun român să nu mai fie bătut de un jandarm atât timp cât respectă legea”

Noul ministru al Afacerilor Interne, Nicolae Moga, a declarat, joi, că 10 august a fost „un eveniment nefericit”, adăugând că doreşte ca niciun cetăţean să nu mai fie bătut de un jandarm, atât timp cât respectă legea, dar nici forţele de ordine să nu fie bătute sau jignite de către cetăţeni.

„10 august a fost un eveniment nefericit. Acolo lucrurile au fost combinate. Eu cer ca niciun cetăţean, niciun român să nu mai fie bătut de un jandarm atât timp cât respectă legea, dar nici un jandarm să nu fie bătut sau jignit de către un cetăţean răuvoitor care încalcă legea. Acestea sunt lucruri foarte clare pentru mine. Există în democraţie libertate de exprimare, (…) dar, atenţie, trebuie să înţelegem ce modalităţi de lucru, ce sistem să aplicăm la nivelul ordinii publice. Ne place cel din UE, unde suntem membri cu drepturi depline, aşa cum este în Germania, Franţa? Cum e peste Ocean, în America? Atunci, stăm de vorbă şi o să facem aşa cum este acolo. Deocamdată noi avem o lege, nişte regulamente, care trebuie respectate cu stricteţe”, a declarat Moga, la sediul MAI.

Nicolae Moga a fost numit miercuri de președintele Klaus Iohannis în funcția de ministru al Afacerilor Interne, după demisia din funcție a lui Carmen Dan.

Foto: Protestatar lovit de jandarmi la mitingul din 10 august 2018